SKRIFTLIG FORESPØRGSEL E-3634/00

af Erik Meijer (GUE/NGL) til Kommissionen

(22. november 2000)

Om: Foranstaltninger mod stigende energipriser på grund af liberalisering, privatisering og konkurrence

1. Er Kommissionen klar over, at det fremover lader til at blive vanskeligt eller uigennemførligt for virksomheder og enkeltforbrugere at få deres elektricitet leveret fra forskellige elektricitetsproducenter i og uden for deres eget land fordi højspændingsnettenes har en for lav kapacitet samt på grund af forudgående nødvendige prisaftaler til beskyttelse af tidligere investeringer?

2. Er Kommissionen ligeledes klar over, at den forrang, som de største virksomheder får med retten til frit indkøb hos nye elektricitetsleverandører og den kendsgerning, at mellemstore virksomheder er nødt til at vente til 2002 og enkeltbrugere endda til 2004 bevirker, at de sidsttilkomne er nødt til at betale en højere pris for en energi, der på det tidspunkt er blevet mere knap, end de favoriserede tidlige aftagere?

3. Kan Kommissionen bekræfte, at denne form for liberalisering i praksis bevirker, at priserne for mange aftagere, navnlig det store flertal af husholdninger, kommer til at stige i stedet for at falde?

4. Er Kommissionen ligesom jeg af den opfattelse, at liberalisering og privatisering af energisektoren navnlig stiller de enkelte forbrugere dårligere, fordi deres position på markedet er ujævnbyrdig og at det derfor bør overvejes at standse denne udvikling og skrue den tilbage, således som det i mellemtiden også er sket i den amerikanske delstat Californien?

5. Hvad agter Kommissionen at gøre mod den truende knaphed på elektricitet, prisforhøjelserne og det ujævnbyrdige forhold mellem forskellige grupper og aftagere på elektricitetsmarkedet?

Kilde: Den nederlandske avis De Volkskrant af 3. november 2000

Svar afgivet på Kommissionens vegne af Loyola de Palacio

(9. januar 2001)

1. Kommissionen er klar over, at virksomhedernes muligheder for at importere elektricitet fra udlandet er begrænset i nogle medlemsstater, fordi samkøringslinjernes kapacitet ikke er tilstrækkelig til, at alle importbehov kan opfyldes.

Kommissionen er bekymret over de virkninger, som denne situation kan medføre for udviklingen af konkurrencen på det indre marked. Derfor samarbejder den med de nationale tilsynsmyndigheder og medlemsstaterne for at sikre, at samkøringslinjernes kapacitet fordeles til markedets parter på ikke-diskriminerende og gennemsigtig vis. Kommissionen er også i færd med at foretage en hasteundersøgelse af regnskaberne i forbindelse med de eksisterende reservationsaftaler for forskellige samkøringslinjer i forhold til konkurrencereglerne. Hvis disse aftaler viser sig at være i modstrid med EF-traktatens artikel 81 og 82 (tidligere artikel 85 og 86), vil de blive erklæret for ugyldige. Dette kunne måske bevirke mindre kapacitetsknaphed for flere samkøringslinjer.

2. og 5. Kommissionen har kendskab til den nederlandske tidsplan for åbning af elektricitetsmarkedet, som det ærede medlem nævner. Men den har ingen grund til at tro, at der vil indtræde knaphed på elektricitet, når flere forbrugere får mulighed for at vælge deres leverandør i henholdsvis 2002 og 2004.

3. Kommissionen kan ikke bekræfte det ærede medlems påstand om, at den gradvise åbning af markedet vil føre til elprisstigninger. Kommissionen konstaterer endog, at det er i de medlemsstater, der har valgt at give forbrugerne frit leverandørvalg, som f. eks. Tyskland og Finland, at husholdningerne har mest gavn af de lavere elpriser.

4. Kommissionen deler det ærede medlems opfattelse, at forbrugerne ikke er ens stillet på det interne marked for elektricitet, fordi graden af liberalisering varierer fra medlemsstat til medlemsstat. Kommissionen har i denne forbindelse til hensigt at fremsætte forslag, som inden for et rimeligt tidsrum skulle gøre det muligt for alle forbrugere i hele Fællesskabet at kunne vælge deres leverandører og dermed nyde godt af åbningen af markedet i form af lavere priser og bedre service.